Breyton Paulse se ma, tante verdrink in seeBreyton Paulse (Foto: Instagram) Boodskappe van medelye stroom in nadat die oud-Springbok Breyton Paulse se ma en tannie Sondag in die see by Hermanus verdrink het. “Ek is stukkend,” skryf Toks van der Linde, oudrugbyspeler en Paulse se medeaanbieder in die Toks ’n Tjops-program op Twitter. “Staan sterk kampioen jy weet hoe lief ek vir jou ma was en sy was jou idol.” Setta Visagie, Paulse se ma, en haar suster Marie Gelant het Sondag in die see beland toe hulle deur branders van die hawehoof by die ou hawe afgeslaan is. Andre Barnard, stasiebevelvoerder van die Nasionale Seereddingsinstituut (NSRI), sê ooggetuies het die twee susters van Ceres, onderskeidelik 60 en 62 jaar oud, in die water gewaar en die nooddienste ontbied. Die susters is by die nooddienste se aankoms uit die water gebring. Paramedici het tevergeefs probeer om die twee vroue by te bring voordat albei op die toneel dood verklaar is.